早發射洪縣南途中作
作者：杜甫
朝代：唐

paragraphs: 將老憂貧窶，筋力豈能及。
征途乃侵星，得使諸病入。
鄙人寡道氣，在困無獨立。
俶裝逐徒旅，達曙凌險澀。
寒日出霧遲，清江轉山急。
僕夫行不進，駑馬若維縶。
汀洲稍疏散，風景開怏悒。
空慰所尚懷，終非曩遊集。
衰顏偶一破，勝事難屢挹。
茫然阮籍途，更灑楊朱泣。